**Hunden i bevægelse. Af Martin S. Fischer. Institut for speciel Zoologi og evolutionsbiologi med Phyletisk museum. Friedrich-Schiller-universitetet i Jena. Tyskland.**

Martin Fischer holdt et meget interessant og levende foredrag om hundes bevægelser. Han var meget stolt af udstyret på sit universitet, som var verdens bedste til at tage røntgenbilleder af hunde i bevægelse. Hunde løb på et bånd med nogle mærker på og blev imens røntgenfotograferet, og man kunne så nøjagtigt se, hvilke knogler, der bevægede sig i forhold til andre. Det interessante var, at der faktisk var nogle ting, som vore dommere anser som grundviden, som var helt forkerte. Bl.a. at korte skridt i trav skulle kræve mere energi end lange skridt. Tværtimod: Jo længere skridt, jo mere energi skal der bruges.

Tæmningen af ulven har ført til en utrolig spredning af hunderacer måtte det være sig i størrelse, vægt, bygning eller almen fremtoning. Forskellen i racer skal søges i forskellen i ulvepopulationer og individer gennem titusind års selektion. Bevægeapparatet har været i fokus ved denne selektion.

Man har undersøgt 327 hunde af forskellige racer, deriblandt Appenzeller, Berner og Entlebucher Sennenhunde på universitetet i Jena. Man regnede med, at der imellem de forskellige racer ville være store forskelle, når man tænkte på størrelse osv. racerne imellem; men faktisk var der større forskelle mellem yderpunkterne i de enkelte racer frem for, hvis man tog gennemsnitshunden indenfor alle racerne. Mod forventning havde hundens bevægelse ikke ændret sig synderligt, men især proportionerne mellem lår og underben og overarm i relation til andre elementer i overarmen (skulderblad, underarm, mellemhånd) viste sig at varierer mindre end én procent. Entlebucher og Berner Sennenhunde har længere skulderblade; men i stedet er underarmen en smule kortere end ved gennemsnittet af andre racer, og det samme er tilfældet med låret og underbenet.

Skridtlængder ved forskellige racer er regnet ud og sammenlignet. Interessant er, at sennenhunde har de korteste skridt af alle i galop. I skridtgang og trav har de en jordvindende gang.

En hund i snor, der måske oven i købet er lidt for fed, har større risiko for gigt. Brusk næres nemlig kun af ledvæske under bevægelse.

Studierne er udgivet med hjælp fra VDH (den tyske kennel klub) på engelsk og tysk "Dogs in Motion" og "Hunde in Bewegung". Der er inkluderet en dvd med mere end 300 film (High speed movies, high speed x-ray movies, 3 D animations. Teamet håber at åbne en dør til en ny og bedre forståelse af hunde i bevægelse.